Twee vas wat glo plofstof vir misdade verskafDie buise met plofbare jel en ontstekers waarop daar beslag gelê is. (Foto: SAPD) Twee Zimbabwiese mans wat daarvan beskuldig word dat hulle plofstof verskaf wat onder meer gebruik word vir die opblaas van kitsbanke, transitorooftogte en onwettige mynbou sal na verwagting Woensdag in die landdroshof in Roodepoort verskyn. Brig. Mathapelo Peters, woordvoerder van die polisie, sê die mans is Maandagaand tydens ’n intelligensiegedrewe operasie deur nasionale misdaadintelligensie en provinsiale speurders van georganiseerde misdaad in Roodepoort in Gauteng in hegtenis geneem. Volgens Peters het die owerhede op die verdagtes toegeslaan by Roodepoortpark langs die Marvericks-sportklub en die verdagtes se motor deursoek. Altesaam 39 buise met plofbare jel en ontstekers is tydens die soektog gevind. Dié toerusting word oor die algemeen gebruik vir onwettige mynaktiwiteite en transitorooftogte. Die verdagtes is in hegtenis geneem vir die besit van en handel in plofstowwe en ook omdat hul vermoedelik onwettig in die land is. Daar is ook beslag gelê op die verdagtes se motor op grond van die vermoede dat dit in die uitvoer van misdade gebruik is. Die buise met plofbare jel en ontstekers waarop daar beslag gelê is. (Foto: SAPD)